Blokaden bliver udvidet til hele terminalområdet i Frederikshavn, således at godstransporten bliver forhindret i at køre ind og ud fra området. Lastvogne, der ankommer med færgerne, bliver dermed fanget inde på terminalområdet. - Vi lukker det hele ned nu. De skal hverken kunne komme ind eller ud, siger talsmanden for chaufførerne Per Thuesen til TV2/Nord. Indtil videre omfatter den udvidede blokade kun terminalområdet i Frederikshavn, men ifølge Per Thuesen bliver Hirtshals også ramt af udvidelsen i løbet af mandag. Med den udvidede blokade optrapper de utilfredse chauffører konflikten. Chaufførerne er ikke på jagt efter dialog, de vil have indrømmelser her og nu. - Blokaderne kan fortsætte indtil jul, hvis det står til os. Så får vi bare en tidlig juleferie, fortæller Per Thuesen. Blokaden omfatter kun godstrafik. Personbiler og busser kan køre uforhindret igennem.

Opsummering:
Utilfredse lastvognschauffører udvider blokaden i Frederikshavn og Hirtshals.